木瓜鋪短歌
作者：陸游
朝代：宋

paragraphs: 鼓樓坡前木瓜鋪，歲晚悲辛利州路。
當車礧礧石如屋，百里夷途無十步。
溪橋缺斷水齧沙，崖腹崩頺風拔樹。
虎狼妥尾擇肉食，狐狸竪毛啼日莫。
冢丘短草聲窸窣，往往精靈與人遇。
我生胡爲忽在此，正坐一饑忘百慮。
五更出門寒裂面，半夜燎衣泥滿袴。
妻孥八月離夔州，寄書未到今何處。
餘年有幾百憂集，日夜朱顔不如故。
即今臺省盛諸賢，細思寜是儒冠誤。